钦定古今图书集成/历象汇编/庶征典/第153卷 > 《宋史》 > 南齐
## 钦定古今图书集成/历象汇编/庶征典/第153卷 > 《宋史》 > 南齐

### 高帝时谣谶

按《南齐书祥瑞志》，老子《河洛谶》曰：“年历七七水灭绪，
风云俱起，龙麟举。”水德王义熙十四年，元熙二年，永
初三年，景平一年，元嘉三十年，孝建三年，大明八年，
永光一年，泰始七年，泰豫元年，元徽四年，昇明三年，
凡七十七年，故曰七七也。《易》曰：“云从龙，风从虎。”关尹
云：“龙不知其乘风云而上天也。”谶又曰：“肃草成，道
德怀书备，出身形法，治吴出南京上”，即姓讳也。南京，
南徐州治京口也。谶又曰：“畽堨河梁塞龙渊，消除
水灾泄山川。”畽堨河梁为路也，路即道也。渊塞者，譬
路成也，即太祖讳也。消水灾，言除宋氏患难也。《谶》
又曰：“上参南斗第一星，下立草屋为紫庭。神龙之冈
梧桐生，凤鸟舒翼翔且鸣。”南斗第一星，吴分也。草屋，
萧字也。又箫管之器，像凤鸟翼也。谶又曰：“萧为二
士，天下大乐。”二士，主字也。谶又曰：“天子何在草中
宿宿肃也。”《尚书中候仪明篇》曰：“仁人杰出，握表之
象曰角姓合音之于。”苏偘云：“萧，角姓也。”又八音之器，
有箫管也。史臣曰：案晋光禄大夫何祯解音之“于”
为曹字，谓魏氏也。王隐《晋书》云：“卯金音于”，亦为魏也。
候书章句，本无铨序，二家所称，既有前释，未详偘言
为何？推据《孝经钩命决》曰：“谁者起视名将。君者，群
也，理物为雄，优劣相次，以期兴将”，太祖小讳也。征西
将军萧思话见之曰：“此我家讳也。”王子年歌曰：“金
刀治世后遂苦，帝王昏乱王神怒，灾异屡见戒人主。
三分二叛失州土，三王九江一在吴。馀悉稚小早少
孤，一国二主天所驱。”金刀，刘也。三分二叛，宋明帝世
也。“三王九江”者，孝武于九江兴，晋安王子勋虽不终，
亦称大号，后世祖又于九江基霸迹，此三王也。“一在
吴”，谓齐氏桑梓，亦寄治南吴也。“一国二主”，谓太祖符
运潜兴，为宋氏驱除寇难。歌又曰：“三禾掺掺林茂
孳，金刀利刃齐刈之。”刈，剪也。《诗》云：“实始翦商歌。”又
曰：“欲知其姓草肃肃，谷中最细低头熟，麟身甲体永
兴福，谷道熟成。”又讳也。太祖体有龙鳞，斑駮成文，始
谓是黑历，治之甚至，而文愈明。伏羲亦鳞身也。《金
雄记》曰：“铄金作刀在龙里，占睡上人相须起。”又云：“当
复有作肃”，入草萧字也。《易》云：“圣人作之记。”又云：“草门
可怜乃当悴，建号不成易运沸。《诗》云：‘不时，时也。不成成也。建号，建元号也。易运，革命也’。”《谶》曰：“周文王受
命千五百岁，河、雒出。圣人受命于己未，至丙子为十
八周，旅布六郡东南隅四国安定可久留。”案周灭殷
后七百八十年，秦四十九年，汉四百二十五年，魏四
十五年，晋百五十年，宋六十年，至建元元年，千五百
九年也。武进县彭山，旧茔在焉。其山冈阜相属数百
里，上有五色云气，有龙出焉。宋明帝恶之，遣相墓工
高灵文占视。灵文先与世祖善，还诡答云：“不过方伯。”
退谓世祖曰：“贵不可言。”帝意不已，遣人于墓左右校
猎，以大铁钉长五六尺，钉墓四维，以为厌胜。太祖后
改树表柱，柱忽龙鸣，响震山谷父老咸志之，云：会
稽剡县刻石山，相传为名，不知文字所在。昇明末，县
民儿袭祖行猎，忽见石上有文凡三处，苔生其上，字
不可识。刊苔去之。大石文曰：“此齐者，黄公之化气也。”
立石文曰：“黄天星，姓萧，字某甲，得贤帅，天下太平。”小
石文曰：“刻石者谁？会稽南山李斯刻，秦望之封也。”
益州齐后山，父老相传，其名亦不知所起。昇明三年，
有沙门元畅于山丘立精舍，其日，太祖受禅日也。
嵩高山昇明三年四月，荥阳人尹午于山东南涧见
夭雨石坠地，石开，有玺在其中，方三寸，其文曰：“戊丁
之人与道俱，肃然入草应天符。”又曰：“皇帝兴运。”午奉
玺诣雍州，刺史萧赤斧表献之。

按《南史齐高帝本纪》，所居武进县有一道，相传云天
子路，或谓秦皇所游，或云孙氏旧迹。时讹言“东城天
子出。”其后建安王休仁镇东府，宋明帝惧杀休仁，而
常闭东府不居。明帝又屡幸，改代作伐，以厌王气，又
使子安成王代之。及苍梧王败，安成王代立，时咸言
为验。术数者推之，上旧居武进东城村，东城之言，其
在此也。

### 武帝时谣

按《南齐书五行志》，永明元年元日，有小人发白虎樽，
既醉，与笔札，不知所道，直云忆高帝，敕原其罪。世
祖起青溪旧宫，时人反之曰：“旧宫者，穷厩也。”及上崩
后，宫人出居之。永明初，百姓歌曰：“白马向城啼，欲
得城边草。”后句间云“陶郎来。”白者金色，“马”者兵事。三
年，妖贼唐㝢之起，言唐来劳也。世祖起禅灵寺，初
成，百姓纵观。或曰：“禅者授也。灵非美名，所授必不得
其人。”后太孙立，见废也。永明中，宫内坐起御食之
外，皆为客食。世祖以客非家人名，改呼为别食，时人
以为分别之象。少时上晏驾，文惠太子在东宫，作
《两头纎纎诗》，后句云：“磊磊落落玉山崩。”自此长王宰
相相继薨，徂二宫晏驾，文惠太子作七言诗，后句
辄云：“愁和谛。”后果有和帝禅位。永明中，虏中童谣
云：“黑水流北，赤水入齐。”寻而京师人家忽生火，赤于
常火，热小微，贵贱争取以治病。法以此火灸桃板七
炷，七日皆差。敕禁之，不能断。京师有病瘿者，以火灸
数日而差。邻人笑曰：“病偶自差，岂火能为？”此人便觉
颐间痒，明日瘿还如故。后梁以火德兴，文惠太子
起东田，时人反云：“后必有癫童。”果由太孙失位。

### 东昏侯时谣

按《南齐书五行志》，永元元年童谣曰：“洋洋千里流，流
翣东城头。乌马乌皮裤，三更相告诉。脚跛不得起，误
杀老姥子。”“千里流”者，江祏也。东城，遥光也。遥光，夜举
事，垣历生者，乌皮裤褶，往奔之。跛脚，亦遥光老姥子。
孝字之象，徐孝嗣也。永元中，童谣云：“野猪虽嗃嗃，
马子空闾渠。不知龙与虎，饮食江南墟。七九六十三，
广莫人无馀。乌集传舍头，今汝得宽休。但看三八后，
摧折景阳楼。”识者解云：陈显达属猪，崔慧景属马，非
也。东昏侯属猪，马子未详。梁王属龙，萧颖胄属虎。崔
慧景攻台，顿广莫门，死时年六十三。乌集传舍，即所
谓“瞻乌爰止，于谁之屋。”“三八二十四”，起建元元年，至
中兴二年，二十四年也。摧折景阳楼，亦“高台倾”之意
也。言天下将去，乃得休息也。齐宋之际，民间语云
“和起”，言以和颜而为变起也。后和帝立。